TU ออกหุ้นกู้ 3 ชุด มูลค่ารวมหมื่นล้าน หวังระดมทุนใช้ชำระคืนเงินกู้
TU ออกหุ้นกู้ 3 ชุด มูลค่ารวมหมื่นล้าน หวังระดมทุนใช้ชำระคืนเงินกู้ที่มีสินทรัพย์ค้ำประกัน 
12 ก.ค. 2559

บริษัทไทยยูเนี่ยน กรุ๊ป จำกัด (มหาชน) หรือ TU ระบุว่า บริษัทกำหนดอัตราผลตอบแทนสำหรับหุ้นกู้สกุลเงินบาทในประเทศเป็นที่เรียบร้อยแล้ว โดยหุ้นกู้ที่ออกในครั้งนี้มีอายุ 3 ปี อายุ 5 ปี และอายุ 7 ปี รวมกันเป็นมูลค่าหุ้นกู้รวม 10,000 ล้านบาท ซึ่งเป็นหุ้นกู้ที่มีมูลค่าการเสนอขายสูงที่สุดของไทยยูเนี่ยน กรุ๊ป ทั้งนี้ อัตราผลตอบแทน สำหรับหุ้นกู้อายุ 3 ปี อยู่ที่ 2.03% ต่อปี สำหรับหุ้นกู้อายุ 5 ปี อยู่ที่ 2.32% ต่อปี และสำหรับหุ้นกู้อายุ 7 ปี อยู่ที่ 2.79% ต่อปี
ทั้งนี้ หุ้นกู้ของบริษัทได้รับความสนใจจากนักลงทุนเป็นจำนวนมาก จนทำให้บริษัทตัดสินใจขยายวงเงินการออกหุ้นกู้เพิ่มขึ้นจากเดิมจำนวน 6,000 ล้านบาท เป็น 10,000 ล้านบาท เพื่อรองรับความต้องการลงทุนของผู้ลงทุนสถาบันและผู้ลงทุนรายใหญ่ที่มีมากกว่าแผนการออกหุ้นกู้ของบริษัทในตอนแรกถึง 3.25 เท่า
สำหรับเงินที่ได้รับส่วนใหญ่จะถูกนำไปใช้เพื่อชำระคืนเงินกู้ที่มีสินทรัพย์ค้ำประกัน (Asset Backed Loans – ABLs) ที่บริษัทลูกในสหรัฐอเมริกาได้กู้ยืมมา โดยการดำเนินการดังกล่าวช่วยบริษัทในการจัดตั้งศูนย์กลางทางการบริหารเงิน (Global Treasury Center) ในประเทศไทย ช่วยทำให้ต้นทุนการกู้ยืมเงินของทั้งกลุ่มบริษัทดีขึ้น และยังช่วยให้บริษัทสามารถถอนการค้ำประกันสินทรัพย์ที่มีอยู่ที่ได้วางเป็นหลักประกันไว้กับธนาคารซึ่งจะช่วยให้บริษัทมีความคล่องตัวในการเข้าถึงตลาดการเงินในอนาคต
โดยหุ้นกู้ดังกล่าวได้รับการจัดอันดับความน่าเชื่อถือที่ระดับ AA- โดยบริษัท ทริสเรตติ้ง จำกัด โดยมี ธนาคารกสิกรไทย  ธนาคารกรุงไทย ธนาคารไทยพาณิชย์  และธนาคารฮ่องกงและเซี่ยงไฮ้แบงกิ้งคอร์ปอเรชั่น จำกัด สาขากรุงเทพฯ เป็นผู้จัดการการจัดจำหน่ายหุ้นกู้